Source: https://blog.atlatszo.hu/2016/02/a-knyf-nem-biztositott-megfelelo-munkafelteteleket-a-politikusokat-elszamoltato-ugyesznek/
Timestamp: 2019-11-17 15:39:38
Document Index: 32361878

Matched Legal Cases: ['bíróság ', 'bíróság ', 'Kúria ', 'Kúria ', 'bíróság ', 'bíróság ', 'Kúria ', 'Kúria ', 'bíróság ', 'Kúria ']

A KNYF nem biztosított megfelelő munkafeltételeket a politikusokat elszámoltató ügyésznek | Átlátszó blog
2016. 02. 04. 2016. 02. 04.
Elsőfokon helyreigazítási pert nyertünk Hagyó Miklós ellen
A Legfőbb Ügyészség (LÜ) a történtek után elővette a vezető beosztású ügyészt, és mulasztásaira hivatkozva 2013 januárjában fegyelmi eljárás indítottak vele szemben, majd felmentették vezetői tisztségből. Fél évvel később Kutron Katalint egy újabb fegyelmi eljárás során hivatalából is eltávolították.
A kirúgott ügyész munkaügyi bírósághoz fordult, amely mind első, mind másodfokon kimondta, hogy az ügyészség jogellenesen szüntette meg a szolgálati viszonyát. A munkaadót kötelezték az elmaradt juttatások, valamint 12 havi illetményének megfelelő átalány-kártérítés megfizetésére.
Kutron Katalint az állásába nem helyezték vissza, igaz, azt a volt vezető ügyész nem is kérte. Kutron Katalin szolgálati viszonya 2015. május 29-én szűnt meg. A bíróság a végkielégítés iránti kérelmét elutasította.
Irány a Kúria!
Az ügyészség azonban nem hagyta annyiban a dolgot, mert Kutron főnökei úgy vélték, hogy a bíróság nem vizsgált meg minden, a volt ügyésznek felrótt kötelezettségszegést. Felülvizsgálati kérelmet nyújtottak be a Kúriához, amely január végén döntött az ügyben.
A fellebbezésben kifogásolták, hogy a volt ügyész nem készített az ügy előadójaként bűnjeljegyzéket, továbbá, hogy azt a vádirathoz a bíróságra történő benyújtáskor nem csatolták, illetve, hogy a bűnjelekkel kapcsolatban nem intézkedett a bíróságnak történő átadásról és a lefoglalások megszüntetéséről sem.
A Kúria megállapította, hogy Kutron Katalin 2011. január 1. és április 10. között kirendelt rendőri segítség nélkül, majd 2011. október 9-e után egyedül járt el a BKV-ügyben. Ráadásul a személyi és a tárgyi feltételek mindvégig korlátozottan álltak a rendelkezésére.
A százezer oldalas nyomozati anyagot 2011. október 3-ára állították össze, ezt követően vádiratot a KNYF 2012. január 11-én nyújtott be a bíróságra.
Mindeközben 2012 decemberében, a pincében megtaláltak iratokat, lezárt bűnjeleket, valamint egy lezárása óta felbontatlan, ezért értékelés nélkül maradt bűnjelzsákot és egy lefoglalt számítógépet is. Voltak olyan iratok és dolgok, amelyeknek nem akadtak a nyomára, holott a határozatok szerint azokat lefoglalták.
A másodfokon eljáró bíró szerint Kutron Katalin
„…az adott időszakban igen jelentős túlmunka teljesítésével volt csak képes a feladatai teljesítésére, amit 2011. október 6-a után már segítség nélkül tett meg. Ezért a vádirat és a megszüntető határozatok szerkesztésén túl az egyéb járulékos feladatok, valamint a munkaköréből eredő egyéb revíziós és irányítási feladatok miatt a bűnjeljegyzék elkészítésére már nem volt lehetősége. Ennek elmaradása nem róható fel neki.”
Hasonlóan gondolta a Kúria is, és kimondta, hogy az elsőfokú bíróság helytálló következtetést vont le abból, hogy a volt ügyész vétkességének súlyát enyhíti a munkavégzésének körülménye, a munkáltatónál alkalmazott bűnjelkezelési gyakorlat.
A megfelelő ügyészi munkavégzés feltételeit biztosítani kellett volna Kutron Katalin részére. Amennyiben jogellenes gyakorlatot tűr el, az enyhíti a fegyelmi felelősséget. A mintegy háromezer bűnjelet tartalmazó bűnjeljegyzék elkészítése – tanúk vallomása alapján – 5-6 személy kéthavi munkáját igényelte volna.
A százezer oldalas nyomozati iratot nem tudták egy tömbben elhelyezni, ezért azt a KNYF kisméretű bűnjelkamrája mellett az épület alagsorában és ügyészi irodákban tárolták.
Az ügyészség nem vitatta azt sem, hogy mielőtt Kutron Katalint jelölték volna az ügy előadójának, a nyomozás során is jelentős mennyiségű bűnjelet foglaltak le és miután Kutron megkapta az eljárást, nem volt bizonyított, hogy egyáltalán sor került volna tételes átadás-átvételre.
A KNYF vezetője, Keresztes Imre arról is beszámolt, hogy a még megelőző eljárásból maradtak a feldolgozatlan bűnjelek. Mindezek – a bíróság meglátása szerint – jelentős mértékben enyhítik az eltávolított ügyész vétkességének súlyát.
A Kúria szintén egyetértett azzal, hogy a Kutron Katalin „által elkövetett fegyelmi vétséggel nem áll arányban a legsúlyosabb, hivatalvesztést kimondó fegyelmi büntetés alkalmazása.” Így azt, hogy jogellenesen szüntették meg az asszony jogviszonyát, jogszerűen mondta ki a jogerős bírósági döntés.
Ugyanakkor a Kúria azt is kimondta, hogy alaptalan a fegyelmi büntetés enyhítésére vonatkozó kérelem, mert Kutron Katalin a jogellenesség megállapítása ellenére nem kérte az eredeti munkakörbe történő visszahelyezését, így „csak az ügyészségi szolgálati jogviszony jogellenes megszüntetésének megállapítására van lehetőség”.
Kutron Katalin képviselte a vádat Hunvald György egyik ügyében is. Nem túl sikeresen, mert a VII. kerület volt polgármesterét, és Weinek Leonárdot, Zugló egykori vezetőjét tavaly februárban jogerősen felmentette a bíróság a hűtlen kezelés vádja alól.
Egy másik politikus vádlottját, Molnár Gyula volt újbudai szocialista polgármestert és helyettesét, Lakos Imrét 2014 májusában szintén felmentette a Kúria a hivatali visszaélés vádja alól.